Venstre har lanceret en stor opsigtsvækkende kampange på busser, togstationer og i aviser, for at få sat et loft over kontakthjælpen.

Og i debatten om, at det skal kunne betale sig at arbejde, har Venstres politiske ordfører, Inger Støjberg, gentagne gange hævdet, at 17.000 danskere betaler for at gå på arbejde:

Det er der faktisk kun omkring 600 personer, der enten får kontanthjælp eller ville få kontanthjælp, hvis de var ledige. Det svarer til omkring en 3-4 procent. Så de fleste ville faktisk være berettiget til dagpenge. Bo Sandemann Rasmussen, økonomiprofessor

- Der er jo faktisk 17.000 danskere, der hver eneste dag går på arbejde uden at få et hak ud af det. De vil faktisk få mere ud af at blive derhjemme, sagde hun for eksempel mandag på TV2 News.

Men DR2-programmet Detektor kan fortælle, at det ikke er alle 17.000, der går på arbejde hver dag, og dertil kommer, at kun et fåtal af dem er relevante i en kontanthjælpsdebat.

Kontanthjælp vedrører 600

Inger Støjberg tager udgangspunkt i Økonomi- og Indenrigsministeriets såkaldte forskelsbeløbsmodel, som udregner, hvor meget personer i arbejde, ville få, hvis de i stedet var på offentlig forsørgelse. Og samtidig hvad ledige og efterlønnerne ville få, hvis de havde et fuldtidsarbejde. Modellen skønner desuden, hvad man vil have af transportudgifter, og tager højde for, at man kan miste nogle offentlige tilskud.

Ifølge den model er det korrekt, at der i 2013 var 18.100 og i 2014 var 17.700 danskere, der havde en økonomisk gevinst på 0 kroner eller mindre ved at tage et arbejde frem for at være på offentlig forsørgelse. Men langt fra alle dem vil blive berørt af et nyt kontanthjælpsloft.

Der findes ikke deltaljerede oplysninger om tallene fra 2014, men i 2013 var 17.300 berettiget til dagpenge og 200 ville modtage efterløn. Kun 600 personer ville således potentielt være kontanthjælpsmodtagere, fortæller økonomiprofessor ved Aarhus Universitet, Bo Sandemann Rasmussen, til Detektor:

- Der er faktisk kun omkring 600 personer, der enten får kontanthjælp eller ville få kontanthjælp, hvis de var ledige. Det svarer til omkring en tre-fire procent. Langt de fleste ville faktisk være berettiget til dagpenge.

Går ikke på arbejde hver dag

Dertil kommer, at det ikke er sandt, at alle de 18.100, som ifølge modellen ikke tjener ekstra ved at tage et arbejde, rent faktisk går på arbejde "hver eneste dag", som Inger Støjberg påstår.

Siden har vi fået både en skattereform og en kontanthjælpsreform, som begge to har været med til at gøre det mere attraktivt at have et arbejde, siger professor i økonomi. Bo Sandemann Rasmussen, økonomiprofessor

7.200 af dem var enten på efterløn, ledige eller kun beskæftiget en del af året.

Så der er ikke 17.000, men 10.900, der ifølge modellen går på arbejde hver dag, uden at have en økonomisk gevinst.

Ministerium: "Hypotetisk øjebliksbillede"

Tallene bygger iøvrigt på en stikprøve fra 2011, som man så efterfølgende har fremskrevet til 2013 og 2014. Derfor kalder ministeriet selv beregningens resultater for et "hypotetisk øjebliksbillede". Og den pointe bakkes op af Bo Sandemann Rasmussen:

- Det er modelberegninger, som jo ikke er beregnet på folks faktiske indkomstforhold i løbet af et år. Og så er det et øjebliksbillede af, hvordan det så ud tilbage i 2011, men bare beregnet ud fra de regler, der gælder på et senere tidspunkt, siger han til Detektor.

Og lavede man en ny beregning i dag, så ville tallet formentlig være lavere, vurderer både ministeriet og økonomiprofessoren:

- Siden har vi fået både en skattereform og en kontanthjælpsreform, som begge to har været med til at gøre det mere attraktivt at have et arbejde, forklarer Bo Sandemann Rasmussen.

Venstre: Vi vil også sænke skatten

Inger Støjberg har ikke ønsket at lade sig interviewe til Detektor. I stedet for har Venstre sendt programmet en mail, hvor de erkender, at det ikke er alle 17.000, der arbejder hver dag:

Det er rigtigt, at det ikke er dem alle, der arbejder. Og det kan man jo egentlig godt forstå, når nu det bedre kan betale sig at være på offentlig forsørgelse. Venstre

- Det er rigtigt, at det ikke er dem alle, der arbejder. Og det kan man jo egentlig godt forstå, når nu det bedre kan betale sig at være på offentlig forsørgelse, skriver partiet.

Og på spørgsmålet om, hvorfor de bruger tallet i debatten, når kontanthjælp kun er relevant for en brøkdel af dem, svarer de:

- Venstre vil gerne gøre noget hele vejen rundt - det er jo derfor, vi både har foreslået et moderne kontanthjælpsloft og en sænkning af skatten på arbejde for de laveste indkomster.

Der er flere tjek af tal og fakta i Detektor på DR2 i aften klokken 21 - i programmet tjekker Detektor også de 454.215 kroner på Venstres plakater.

http://mu.net.dr.dk/admin/programcard/get/?id=urn:dr:mu:programcard:54f88c656187a4199cfb7478